Tónleikaundirbúningur í fullum gangi í Borgarnesi Nú fer hver að verða síðastur til að tryggja sér miða á stærstu tónleika sem haldnir hafa verið í Borgarnesi en það eru styrktartónleikar til stuðnings Jóhanni Pálssyni sem verða í Hjálmakletti næstkomandi fimmtudag kl. 20 . “ Það er ekki alveg orðið uppselt , en það stefnir allt í það , ” sagði Sigurþór Kristjánsson , Sissi , í samtali við Skessuhorn í dag . “ Nú er undirbúningurinn bara í fullum gangi , tónlistarmennirnir hafa staðið í ströngum æfingum og allt gengur rosalega vel . Þetta verður fyrsta flokks . ” Á tónleikunum koma fram Hallgrímur Oddsson , Guðríður Ringsted , hljómsveitin Festival , Siggi bóndi og Baggabandið , Bjartmar Guðlaugsson Bergrisi og Fjallabræður ásamt hæstvirtum leynigesti . Hægt er að nálgast miða á N1 , Olís og Omnis í Borgarnesi eða panta miða á netfanginu gotthljod@gmail.com . Miðaverð er kr. 3.500 til 5.000 , eftir skapi og efnahag hvers og eins , en einungis 400 miðar eru í boði .